Uus algus, uued tegijad?!    Hiljuti küsiti ühel noortekonverentsil osalejatelt, milline on nende unistus Eestist aastal 2018. Vastajad kujutasid Eestit ette  ambitsioonika, hooliva, ettevõtliku, jätkusuutliku, innovaatilise, salliva, nutika, enesekindla ja avatud riigina - kõigi jaoks.    Minu vaadetega sobib see ideaalselt. Ka Sinu omadega?    Samal ajal on Eestis noorte tööpuudus üks Euroopa kõrgeimatest, pensionid ühed madalaimatest, üle poole üliõpilastest peab õpingute eest maksma utoopiliselt suuri summasid ning ühiskonnas kaasa rääkimise võimalus, avatus ja hoolivus teeb vähikäiku.    Ma ei saa ega kavatsegi öelda, et  suudan need probleemid lahendada, et mul on kindlalt parimad mõtted ja ideed, kuid mul on neid. Olenemata sellest kas teen seda aktiivse noorena, poliitikuna, ettevõtjana ning mistahes ametikohal olles, saan lubada ainult seda, et annan enda parima. Mul on oma seisukoht paljudel teemadel ning ütlen selle alati ka välja, kohati lärmakamalt kui paljudele meeldiks. Teemad, milledele keskendun, mis on mulle lähedased, tuntud ja kõige olulisemad, on noored, noortepoliitika, haridus, osalus, kodanikuühiskond,  keskkond (k.a. elukeskkond), läbipaistvus, avatus ja kaasatus. Viimased viis aastat olen töötanud Mustamäe halduskogus ning linnaosa mured ja rõõmud on südamelähedaseks saanud - sedagi just nimetatud võtmevaldkondades.    Järgmist Riigikogu valides on Sul ohtralt valikuid ning seetõttu ei hakka ma kirja panema järjekordset pikka programmikõnet - olen seda siinsamas veebipäevikus juba aastaid teinud.    Kogemus aga näitab, et päris tänaste jõududega  suuri muutuseid ei saavuta ning kui alati valida samu ja samu inimesi, siis ei saagi midagi muutuda…    … seetõttu palungi Sult vaid ühte. Sirvi veidi siinseid postitusi, Googelda kui soovid, helista sõbrale ning kaalu nendel valimistel minu toetamist Mustamäe ja Nõmme valimisringkonnas. Lisan postituse lõppu kolm asjakohast viidet, kuidas seda nende valimiste raames teha saad.    Juhul kui oled oma valikuid tegemas mõnes teises ringkonnas, olen aga väga tänulik, kui toetava sõna Mustamäel  ja Nõmmel elavatele sõpradele, tuttavatele edasi saadad, kasvõi sellesama blogi viite kujul….    Muudame maailma?